Onnettomuus on aiheuttanut vaaran joidenkin kilometrien säteellä tapahtumapaikasta.

IRSN:n laatima kartta, joka esittää vuodon todennäköisintä tapahtumapaikkaa. IRSN.FR

IRSN, Ranskan vastine Säteilyturvakeskukselle sanoi torstaina uskovansa, että joko Venäjällä tai Kazakstanissa on tapahtunut syyskuun lopulla säteilyonnettomuus. IRSN:n mukaan vuoto voisi olla peräisin mahdollisesti ydinpolttoaineen käsittelykeskuksesta, radioaktiivisia aineita käyttävän lääketieteen alan laitoksesta tai maahan syöksyneestä satelliitista.

Viimeksi mainittu on suljettu pois, sillä kansainvälisen atomienergiajärjestön IAEA:n tutkimusten mukaan yhtään ruteniumia sisältävää satelliittia ei ole syöksynyt maahan tarkastelujaksolla. Ydinvoimalassa onnettomuus ei ole tapahtunut, sillä siinä olisi syntynyt aivan muita radioaktiivisia nuklideja.

Vuodosta peräisin olevaa ruteniumin radioaktiivista isotooppia 106 havaittiin kaikkialla Euroopassa Suomi mukaan lukien. STUK ilmoitti ensi kerran havainneensa ainetta Helsingissä syys-lokakuun vaihteessa. Ranskassa ruteniumia havaittiin syyskuun 27. päivästä aina lokakuun 13. päivään saakka.

Pitoisuudet Suomessa tai muualla Euroopassa eivät olleet niin suuria, että niistä olisi ollut haittaa ihmisille tai ympäristölle.

Vuoto oli kuitenkin IRSN:n tiedotteen mukaan merkittävä. Mikäli vastaava olisi tapahtunut Ranskassa, ihmiset olisi evakuoitu muutaman kilometrin säteellä tapahtumapaikasta ja ruokatarvikkeiden pitoisuuksia olisi valvottu joidenkin kymmenien kilometrien säteellä.

IRSN:n Reutersille kertoman arvion mukaan osin meteorologisin tietoihin perustuvan arvion perusteella onnettomuus on todennäköisesti tapahtunut Venäjän tai Kazakstanin alueella.

- Venäjän viranomaiset ovat sanoneet, että he eivät ole tietoisia onnettomuudesta alueellaan, IRSN:n johtaja Jean-Marc Peres sanoo Reutersille.

Kazakstanilaisviranomaisiin IRSN ei ole ollut yhteydessä. Reuters ei ole saanut yhteyttä virallisiin tahoihin Kazakstanissa tai sen lähetystössä Moskovassa.

IRSN:n torstaina julkaiseman tiedotteen mukaan heidän tutkimuksensa on vertaisarvioitu kansainvälisesti säteilyturva-alan muissa laitoksissa.

Rutenium-106:tta käytetään syöpähoidoissa.